Je dale a wjac registrowanych chłostanskich njeskutkow přećiwo Serbam? Haj, wo tym su nowiny so złožujo na wotmołwy zwjazkoweho knježerstwa zapósłanče Lěwicy w zwjazkowym sejmje rozprawjeli.
http://www.sz-online.de/sachsen/anstieg-bei-straftaten-gegen-sorben-3150555.html
Je woprawdźe telko wjac nadpadow přećiwo Serbam? Njewěmy, dokelž – runja druhim deliktam – je za statistiku rozsudne, hač su potrjecheni njeskutki policiji přizjewili. Z přiběracej sensibilitu towaršnosće stupaja ličby, kaž zwěsćachmy w zańdźenosći w zwisku ze seksualnym znjewužiwanjom w swójbje abo z konsumom drogow.
Je Sakska hladajo na to, zo su wšitke antiserbske njeskutki w tutym zwjazkowym kraju registrowane, bóle antiserbska hač Braniborska? Ćežko rjec, runje w tak mjenowanych jadrowych kónčinach je Serbstwo wšědny dźeń stajnje wšěm druhim ludźom prezentne. Tak widźomne Serbstwo nihdźe w Braniborskej njeje. Z tym pobrachuje tež widźomna „tarč“ za antiserbsce nastajenych ludźi.
Je potajkim drastisce přiběraca ličba antiserbskich njeskutkow dobre znamjo za wyšu kedźbnosć mjeńšinopoilitiskim naležnosćam? Haj, štož dobru dźěławosć OAZ nastupa, kiž je skućićelow namócnych atakow přećiwo serbskim młodostnym wuslědźił. A ně: Runje tute systematiske přesćěhanje serbskorěčnych ludźi pak bě wočiwidnje w najnowšich stawiznach na negatiwne wašnje jónkrótne.
Tča pegida-myslenje a anti-azyl-hibanja tež za antiserbskimi njeskutkami? To so rady a chětř praji, a při wot OAZ wuslědźenych skućićelow spózanawamy prawicarske přeńdźenje přećiwo wukrajnikam a Serbam. Je prawicarsce wusměrjenych Němcow, kaž něhdyša frakcija NPD w Sakskim krajnym sejmje, kotřiž widźa w Serbach domoródny přikład za porjadny patriotizm, a je druhich prawicarjow, kotrymž je kóždy w Němskej hinak rěčacy čłowjek suspektny.
Što je nětkole naša konkluzija: So njezatrašić dać, ličby strózbje wuhódnoćić a při wšěm wo towaršnosć bjeze stracha w mjezsobnym wobchadźe starać. Po mojim zaznawanju dožiwjamy polarizaciju mjez dale a wotewrjenišej wjetšinu – wšojedne hač wo serbowace swójby abo syriskich mulimow dźe – a dale a zasaklišej anti-mjeńšinu. Syriska a Irak matej swój IS a z tym njeje žane akceptabelne žiwjenje hižo móžno. A w našej moderatnišej Němskej?
Widźimy po cyłym swěće, kak wažne je, w prawym času prawu strategiju přećiwo mjeńšinam namakać, kotrež jako měrkažerjo w towaršnosći wustupuja. So wě, zo dźe přeco tež wo kulturne kubłanje, ale to ženje njedosaha. Nadpady dyrbja za skućićelow tež spěšne a jasne sćěhi měć. A tohodla so Domowina zhromadnje z druhimi jenož wo kubłanske strategije njestara, ale tohorunja wo wěstotne. Telko realizma dyrbimy sej dowolić.
szl_Latn deu_Latn pol_Latn szl_Latn szl_Latn szl_Latn szl_Latn pol_Latn